EFF-raadslede wat ANC stem in die sopArgieffoto Die EFF wag op ŉ formele verslag voordat hulle dissiplinêre stappe teen raadslede sal doen wat hulle by die ANC geskaar het in ŉ onlangse begrotingsverkiesing in Mogale City naby Krugersdorp aan die Wes-Rand. Mbuyiseni Ndlozi, nasionale woordvoerder van die EFF, het gesê die party het kennis geneem van die feit dat EFF-raadslede vir die ANC-begroting gestem het. “Dit is die hoogste vorm van verset vir revolusionêre lede van die EFF,” het Ndlozi gesê. Hy het gesê volgens raadslede se mandaat mag hulle nie saam met die ANC stem nie. “Hierdie vegters het teen die resolusies van die EFF gegaan en die ononderhandelbare pilaar van teenkorrupsie nutteloos gelaat. Deur vir die ANC te stem, het hulle aandadig geraak daaraan om korrupsie en misdadigheid te normaliseer. Die EFF wag vir ŉ formele verslag waarna die dissiplinêre proses teen hulle sal begin.” EFF- en IFP-lede het saam met die ANC gestem om die begroting te laat goedkeur, nadat die DA uitgestap het. Ndlozi het gesê dit is een van die EFF se voornemens om nie in die parlement, die wetgewers, metrorade of munisipaliteite saam met die ANC te stem nie. “Die ANC steel die mense se geld en doen dit al vir die afgelope 23 jaar. Dit is ons plig om met die res van die opposisie te verenig om hierdie parasitiese regime van ANC-kleptomane te verwyder,” het Ndlozi gesê. Intussen het die DA gesê ten spyte van die feit dat sy lede die stemproses geboikot het, is die party toegewyd om die inwoners van Mogale City te dien en die ANC aanspreeklik te hou. Die ANC het onlangs met ŉ mosie van wantroue teen die DA-burgemeester weer beheer van die munisipaliteit oorgeneem. Makashule Gana, DA woordvoerder vir samewerkende regering, het gesê groot dele van die begroting sluit egter aspekte in wat die DA voorgestel het terwyl hulle steeds aan die stuur van die munisipaliteit was. “Die mense van Mogale City kom eerste. Stabiliteit in die raad is noodsaaklik vir dienslewering en inwoners kan gerus wees dat enige oortredings deur die ANC sterk optrede van die DA-leierskap in Mogale City tot gevolg sal hê,” het Gana gesê.